Babas en veluitslag - Jou Gesin | Solidariteit WêreldJou Gesin | Solidariteit Wêreld
Tuis › Artikels › Babas en veluitslag
Babas en veluitslag
Babas se velle is sensitief en kan maklik 'n uitslag ontwikkel. Dit is meestal nie nodig om daaroor bekommerd te wees nie en dit sal mettertyd, met die gebruik van 'n ligte salfie, self opklaar.
Baba-aknee word moontlik veroorsaak deur die blootstelling aan hormone in die baarmoeder. Hierdie uitslag het geen behandeling nodig nie. Dit kan egter maande duur voordat dit sal opklaar.
Erythema toxicum staan as pasgebore uitslag bekend, en is effens opgehewe rooi vlekke met geel of wit kolle in die middel. Hier is ook geen behandeling nodig nie.
Mongoolse kolle kom by sommige babas met donker velle voor. Dit lyk amper soos blou kolle, en word veroorsaak deur pigment wat nie al die pad tot by die buitenste vellaag uitgekom het gedurende ontwikkeling nie. Dit behoort op te klaar teen die tyd dat jou kind begin skool toe gaan.
Kroonuitslag ("cradle cap") is algemeen in pasgebore babas. Dit kom in die vorm van 'n gelerige kors op die baba se koppie voor. Dit kan ook agter sy ore, op sy gesig en in sy oksels voorkom. Jou dokter sal 'n salfie kan voorskryf om aan te smeer.
Ekseem kom in rooi, jeukerige vlekke voor. Hierdie vlekke kan op die baba se borsie, bene, arms, gesig, elmboë en agter sy knieë aangetref word, en word deur droë vel of soms deur allergieë veroorsaak.
Klein rooi kolletjies wat oral voorkom waar jou baba maklik sweet, is gewoonlik 'n hitte-uitslag. Maak seker dat jy al hierdie areas goed droog hou, en die uitslag behoort op te klaar.
Daar is baie verskillende tipes veluitslag wat by babas kan voorkom. Maak seker dat jy onmiddellik by 'n dokter uitkom indien jou baba enige van die volgende simptome toon:
Die teenwoordigheid van vloeistofgevulde blase of klein rooi of pers kolletjies wat oor die hele liggaam versprei is.
'n Stywe nekkie of sensitiwiteit vir lig.
Onbeheerbare rukkings of verwarring.
Onnatuurlike koue handjies en voetjies.
Uitslag verdwyn nie wanneer jy 'n glas teen dit druk nie.
Baby skin conditions: https://babyskinconditions.wordpress.com/2014/04/28/rash-on-baby-what-causes-baby-facial-rashes-and-how-to-treat-them/